— У 90-я гады, пасля распаду СССР, выказваліся ідэі выкінуць усё савецкае і слепа скапіраваць усё на Захадзе, — падзяліўся сваімі думкамі акадэмік РАН, прэзідэнт Расійскага філасофскага таварыства Вячаслаў СЦЁПІН. — Але нічога з гэтага не атрымалася. На Захадзе разважаюць прыкладна так: можаце спрабаваць усё, а рынак потым рассудзіць. Але я ўпэўнены, што калі мы будуем сістэму адукацыі, нам патрэбны хоць бы прыблізны вобраз будучыні, таму што ўсё пачынаецца яшчэ з дашкольнай адукацыі. За ёй ідуць школьная і вышэйшая... Такім чынам размова ідзе пра інтэрвал прыблізна ў 20 гадоў. А вы ўпэўнены, што праз два дзесяцігоддзі каштоўнасці спажывецкага грамадства застануцца дамінуючымі ў развіцці ўсіх краін? Між іншым, мы павінны зазіраць нашмат наперад. Так, зараз мы перажываем вельмі складаны і хваравіты перыяд змянення ў грамадстве каштоўнаснай базы, і нам трэба спрабаваць убачыць як перавагі, так і заганы глабальнай рыначнай эканомікі.